
ИЗВОД ИЗ ЗАПИСНИКА СА XIV РЕДОВНЕ СЈЕДНИЦЕ СКУПШТИНЕ ОПШТИНЕ ТЕСЛИЋ, ОДРЖАНЕ ДАНА 15.4.2022. ГОДИНЕ, У ВЕЛИКОЈ САЛИ „ДОМА ПРОСВЈЕТЕ“, У ТЕСЛИЋУ, СА ПОЧЕТКОМ У 10:00 ЧАСОВА

XIV редовна сједница Скупштине општине Теслић одржана је у уторак, дана 15.4.2022. године, у великој сали „Дома просвјете“ у Теслићу. Скупштина је почела са радом у 10:00 часова. Сједницом је предсједавао предсједник Скупштине општине (СО) Саво Касаповић и исту је сазвао актом број: 01-013-52/22 од дана 8.4.2022. године.

На почетку сједнице је било присутно 24 одборника, чиме су се стекли услови да Скупштина може легитимно и несметано доносити одлуке. Своје одсуство су најавили одборници: Недељко Керић, Лука Радонић, Рамо Топовчић и Срђан Кљечанин, а одборник Маринко Ђукић je обавијестио предсједника СО да ће се касније прикључити раду сједнице СО Теслић. Сједници су такође присуствовали: замјеник Hачелника општине Теслић, Милован Станковић, начелници одјељења Општинске управе Теслић, те представници медија. Прије утврђивања дневног реда, предсједник СО је дао на разматрање Извод из записника са 13. редовне сједнице СО Теслић, одржане дана 29.3.2022. године.

Синиша Гаврић – „На страни 19., гдје је разматран Извјештај о раду и пословању ЈЗУ Дом здравља „Свети Сава“ Теслић, у Изводу из записника је наведено да је Извјештај једногласно усвојен. Ја нисам гласао, а био сам присутан у сали током гласања. На страни 24. када је разматран Приједлог Рјешења о именовању начелника Одјељења за стамбено – комуналне послове, клуб одборника СНСД-а није гласао ЗА овај приједлог, а у Изводу из записника је наведено да је приједлог рјешења једногласно усвојен. Такође, клуб одборника СНСД-а није гласао ни за Приједлог Рјешења о именовању начелника Одјељења за финансије, а пише да је једногласно усвојено. У име клуба одборника СНСД-а и у своје лично име тражим да се ово исправи“.
Предсједник СО је дао Извод из записника са 13. редовне сједнице на гласање, уважавајући примједбе одборника Синише Гаврића:
Гласање: ЈЕДНОГЛАСНО „ЗА“ (24 одборника“).

Прије изјашњавања око приједлога дневног реда за 14. редовну сједницу СО Теслић, клуб одборника СНСД-а је затражио паузу од 10 минута. (10:15)
Након паузе, предсједник је замолио представника клуба одборника СНСД-а да изнесе разлог тражења паузе. 

Синиша Гаврић – У име клуба одборника СНСД-а предлаже да се дневни ред допуни са сљедећим закључком:

ЗАКЉУЧАК

1. Скупштина општине Теслић осуђује одлуку њемачког дипломате Кристијана Шмита (Christian Schmidt) да суспендује Закон о непокретностима имовине Републике Српске.
2. Овај закључак објавиће се у „Службеном гласнику oпштине Теслић“. 

О б р а з л о ж е њ е
Народна скупштина Републике Српске на сједници одржаној 10. фебруара усвојила је Закон о непокретностима имовине. Предсједник Републике Српске Жељка Цвијановић објавила је 7. априла Указ о проглашењу овог закона. Закон је објављен у „Службеном гласнику Републике Српске“ и на снагу ступио 14.4.2022. године. Њемачки дипломата Кристијан Шмит (Christian Schmidt) донио је одлуку да се Закон о непокретној имовини Републике Српске суспендује ради тога што је наводно у супротности са Одлуком Уставног суда Босне и Херцеговине. Обзиром да се овим потезом врши притисак на Републику Српску и оспорава њено право на власништво, управљање и располагање имовином, предлажемо да се овај закључак уврсти у дневни ред и о њему изјасни ова Скупштина.
Предсједник СО је затражио паузу од пет минута. (10:30)

Милан Касаповић – Навео је да је клубу одоборника СДС-а прихватљиво и да се уврсти у дневни ред један закључак који је модификован у складу са ставом Српске демократске странке, који се свих ових година износи у јавност. У закључку стоји сљедеће:
ЗАКЉУЧАК

1. Скупштина општине Теслић сматра неприхватљивом било коју одлуку Високог представника којом се успоставља уставно-правни поредак по било којем питању, а које се тиче односа у Републици Српској и Босни и Херцеговини.

2. Овај закључак објавити у „Службеном гласнику oпштине Теслић“. 
У дискусији су учествовали одборници: Синиша Гаврић, Милан Касаповић, Стојан Смиљанић, Марко Тривуновић и Предраг Девић.
Како је исцрпљена расправа, предсједник СО је дао на изјашњавање да се у дневни ред уврсти приједлог закључка, који је предложен од стране клуба одборника СНСД-а:
ЗАКЉУЧАК

1. Скупштина општине Теслић осуђује одлуку њемачког дипломате Кристијана Шмита (Christian Schmidt) да суспендује Закон о непокретностима имовине Републике Српске.
2. Овај закључак објавиће се у „Службеном гласнику oпштине Теслић“. 
Наведени приједлог закључка није добио потребан број гласова и исти се неће уврстити у дневни ред:
Гласање: 7 „ЗА“, 0 „ПРОТИВ“, 14 „УЗДРЖАНИ“, остали одборници се нису изјаснили.

Предсједник СО је дао на гласање приједлог закључка од стране клуба одборника СДС-а:
ЗАКЉУЧАК

1. Скупштина општине Теслић сматра неприхватљивом било коју одлуку Високог представника којом се успоставља уставно-правни поредак по било којем питању, а које се тиче односа у Републици Српској и Босни и Херцеговини.

2. Овај закључак објавити у „Службеном гласнику oпштине Теслић“. 
Наведени приједлог закључка је добио потребан број гласова и биће уврштен у дневни ред:

Гласање: 15 „ЗА“, 1 „ПРОТИВ“, 6 „УЗДРЖАНИ“, остали одборници се нису изјаснили.

Предсједник СО Теслић је дао на изјашњавање сљедећи приједлог дневног реда:
Д н е в н и  р е д

1. Извјештај о финансијском пословању удружења грађана која су користила буџетска средства у 2021. години;
2. Извјештај спортских организација о утрошку финансијских средстава из буџета општине Теслић у 2021. години;
3. Приједлог Одлуке о начину и условима продаје градског грађевинског земљишта непосредном погодбом у улици Карађорђева;
4. Демографска статистика општине Теслић за период од 2017. до 2021. године;
5. Приједлог Одлуке о измјени Одлуке о кредитном задужењу општине Теслић за финансирање капиталних пројеката;
6. Приједлог Закључка којим СО Теслић сматра неприхватљивом било коју одлуку Високог представника којом успоставља уставно-правни поредак по било којем питању, а које се тиче односа у Републици Српској и Босни и Херцеговини;
7. Kaдровска питања:
а) Приједлог Рјешења о разрјешењу чланова Општинске изборне комисије Теслић;
б) Приједлог Рјешења о именовању чланова Општинске изборне комисије Теслић;

8. Одборничка питања;
9. Разно.
Приједлог дневног реда за 14. редовну сједницу СО Теслић је усвојен са:
Гласање: 15 „ЗА“, 0 „ПРОТИВ“, 7 „УЗДРЖАНИ“, два одборника се нису изјаснила.

Ад. 1.
Извјештај о финансијском пословању удружења грађана која су користила буџетска средства у 2021. години;
С обзиром на то да није било потребно уводно излагање, предсједник СО је отворио расправу поводом ове тачке дневног реда.
Синиша Гаврић – „Желим да похвалим начин на који је написан извјештај и ово је примјер другима како би то требало да изгледа. Има својих недостатака које ће навести, али то се не тиче одјељења, него корисника буџетских средстава“. Када је у питању Удружење за помоћ дјеци са посебним потребама „Добро срце“ Теслић, рекао је да лично подржава рад овог удружења и сматра да би средства за ово удружење требала бити далеко већа. Поставио је сљедеће питање: „Коме се исплаћују трошкови рада Удружење за помоћ дјеци са посебним потребама 'Добро срце' Теслић у износу од 1.490,00 КМ и који су то трошкови?“ Када је у питању Општински одбор „СУБНОР“ Теслић, наглашава да је то удружење примјер доброг рада када прави поређење са свим удружењима. Осврћући се на Аматерско драмско позориште „Бранислав Нушић“ Теслић, рекао је да су добили износ од 4.800,00 КМ средстава и дјелимично је то испоштовано, али по његовом мишљењу је непотпун извјештај и нема јасније структуре расхода. (...) „Невладине организације су непрофитабилне организације, као што и закон каже, те би требале бити неполитичке. Овдје по мени то није случај и у своје лично име кажем да ћу увијек бити против свих некаквих видова једнократне новчане помоћи, ма какву ми политичку штету то нанијело. Сматрам да удружењима грађана није циљ да дијеле једнократне новчане помоћи, већ удружењима грађана треба бити задатак да побољшају потребе корисника“. (...) Сумирајући све, истакао је да поједина удружења треба да постоје и треба можда и више средстава да добију, a неким удружењима треба да се 'заврне славина'.
Александар Шакановић – „Оно што је важно овдје напоменути јесте да је одабир свих ових пројеката невладиних организација/удружења вршен по ЛОД методологији. То кажем првенствено зато што ЛОД методологија омогућава општини Теслић да аплицира на неке међународне пројекте и да добије одређену донацију путем 'UNDP-а' или неких других међународних организација, тако да је то бодовање вршено према посебним обрасцима“. (...)
Предраг Девић – Сматра да сви требају подржати она удружења која заиста раде и која заиста доприносе својим радом и којим се захваљује, те наглашава да ће клуб одборника СНСД-а по овој тачки дневног реда бити уздржан, а разлог њиховог става су удружења која постоје искључиво зато да би се преко њих формирала страначка структура.

Славен Јелић – „Као што сте могли прочитати у самом извјештају, одабир ових пројеката је рађен по ЛОД методологији. Максималан износ је 5000,00 КМ по пројекту и то је разлог зашто нека удружења нису добила већа средства. Могли сте примијетити да има баш много удружења, преко 76 невладиних организација, што је нестварно у Теслићу. Оно што ми радимо у одјељењу јесте да на неки начин покушавамо 'очистити' удружења. Управо из тог разлога на прошлом Јавном позиву радили смо и имали проблеме зато што смо од свих удружења захтијевали нове изводе из судског регистра и потврде ко су људи који воде та удружења. Формално-правно по први пут је задовољена форма када је у питању јавни позив, гдје су сва удружења морала имати своје завршне рачуне, изводе из суда и да се види ко су ти људи који стоје иза тих удружења. Неким организацијама је један дио средстава исплаћен, а други није из разлога што неке организације нису спровеле све активности које су навеле у самом пројекту. Јако ми је жао што ми у Теслићу немамо више квалитетнијих невладиних организација и слажем се да се треба увести већи надзор и ми радимо на томе. Сва ова удружења, која су доставила своје извјештаје, су доставила по посебним обрасцима прописаним ЛОД методологијом. Ми планирамо да направимо локалну акциону мрежу невладиног сектора у општини Теслић, гдје ћемо да обиљежимо пет, шест до 10 невладиних организација које заиста раде, функционишу, те да им створимо услове за бољи рад и на неки начин боље финансирање. Што се тиче самих накнада, самих хонорара које сте видјели у извјештају, није истина да удружења грађана не могу исплаћивати хонораре, али морају бити у складу са законом. (...)
Предсједник СО је закључио расправу и дао је на гласање Извјештај о финансијском пословању удружења грађана која су користила буџетска средства у 2021. години, Извјештај је усвојен са:

Гласање: 17 „ЗА“, 0 „ПРОТИВ“, 7 „УЗДРЖАНИ“. 

Ад. 2.
Извјештај спортских организација о утрошку финансијских средстава из буџета општине Теслић у 2021. години;
С обзиром на то да није било пријављених за дискусију, предсједник СО је дао на гласање Извјештај спортских организација о утрошку финансијских средстава из буџета општине Теслић у 2021. години, који је усвојен са:
Гласање: 17 „ЗА“, 0 „ПРОТИВ“, 7 „УЗДРЖАНИ“. 

Ад. 3.
Приједлог Одлуке о начину и условима продаје градског грађевинског земљишта непосредном погодбом у улици Карађорђева;
Како није потребно уводно излагање, предсједник СО Теслић је отворио расправу поводом приједлога одлуке.

Синиша Гаврић – Као одборник похвалио је Заједницу етажних власника и рекао је да се овдје ради о домаћинском односу према новцу, чим људи имају износ од 11.000,00 КМ на рачуну да купе 110 m2 земљишта и да формирају грађевинску парцелу. Занима га ко је стварни купац и са ким ће Општина закључити уговор?
Никола Стокић – „Општина Теслић ће склопити уговор са представником Заједнице етажних власника који је поднио захтјев, а да ли је он имао одлуку од стране Скупштине станара, није на нама да одлучујемо, али ће то нотар свакако тражити и ако је буде имао, моћи ће се склопити уговор, а ако је не буде имао, неће моћи“.
Предсједник СО је дао на гласање Приједлог Одлуке о начину и условима продаје градског грађевинског земљишта непосредном погодбом у улици Карађорђева, Одлука је усвојена са:
Гласање: 17 „ЗА“, 0 „ПРОТИВ“, 7 „УЗДРЖАНИ“. 

Ад. 4.
Демографска статистика општине Теслић за период од 2017. до 2021. године;
С обзиром на то да није било пријављених за дискусију, предсједник СО је дао на гласање Демографску статистика општине Теслић за период од 2017. до 2021. године, наведена Информација је једногласно усвојена:

Гласање: ЈЕДНОГЛАСНО „ЗА“ (24 одборника).

Ад. 5.
Приједлог Одлуке о измјени Одлуке о кредитном задужењу општине Теслић за финансирање капиталних пројеката;
Уводно излагање је изнио Милован Станковић, замјеник Начелника општине Теслић.

Синиша Гаврић – Рекао је да се одлука мијења у дијелу да се избацује Регулација корита Велике Усоре у износу од 1.200.000,00 КМ, а средства су се додала на  реконстукцију улица: 1. Крајишког корпуса, Александра Рајковића и Краља Петра I и на реконструкцију градског моста. Приликом усвајања ове одлуке је говорио како се не ради како треба, како није урађена експертиза када је у питању реконструкција градског моста. „Седам мјесеци већ плаћамо рате кредита, а не ради се ништа, а упитно је шта ће се радити. Такође, јако је упитно колико има тих средстава на рачуну, како имам информацију, одређени добављачи који су имали потребе и којим је Општина дуговала, намирени су из тих средстава. Нисам против инфраструктурних пројеката, али сам против начина на који се ово презентује“.

Предраг Девић – „Буџет је текућа ликвидност и да ли у том тренутку имамо довољно средстава за обавезе које су нам настале и да ли ћемо послије свега, прије самог ребаланса буџета или послије ребаланса буџета имати средстава да измиримо све обавезе које ћемо имати у текућој години, то ћемо тек видјети. Задужења иду у инвестиције и што је у складу са законом, то је све фино упаковано и може се рећи да се задовољи та форма и да се само руководство Скупштинске већине и сама Општина представе као успјешне и у свом том пословању буде онако лијепо као што смо могли видјети на видео биму за дан Општине. Бирали сте инвестиције које вама одговарају и то је логично с обзиром на то да је изборна година, а нисмо гледали шта је потребно за сам народ и што је потреба и суштина самих грађана наше Општине“. (...) Поставио је сљедећа питања: „Колико износе рате за отплату кредита? Имате ли у плану, и уколико се буџет не оствари у планираним приходима, односно да ли ће у случају мањег прихода од планираног у буџету то утицати на редовност других буџетских исплата, као што су плате, комунални трошкови, социјална давања, финансирања младих спортиста и клубова? Које године отплаћујемо задњу рату подигнутог кредита?“ На крају своје дискусије је констатовао да ће клуб одборника СНСД-а бити против Приједлога Одлуке о измјени Одлуке о кредитном задужењу општине Теслић за финансирање капиталних пројеката.
Ђорђе Гајић – Сматра да је уводно излагање било замотавање и прикривање ствари онаквих какве заиста јесу, а прије више од годину дана је донесена Одлука о кредитном задужењу у којој је наведено шта ће се радити од капиталних пројеката. „Подигнут је кредит и онда смо чекали изборну годину, ситуација на терену се промијенила и многе ствари су поскупиле. Подигнут је кредит, рате се отплаћују, а средства се не користе. Из овог приједлога се јасно види да је штета износ од 1.200.000,00 КМ“. (...) 

Марко Тривуновић – „С обзиром на то да сам дужи низ година провео у СО Теслић, знам одређене ствари и очевидац сам да ми у свему каснимо. Када је била предизборна кампања 2016. године и када је формирана власт на челу са Начелником општине Миланом Миличевићем, тада су нам стигле пресуде да се за случај Промтес исплати износ од 3.600.000,00 КМ. Говорио сам да морамо направити бољу сарадњу и веће ствари да би општина Теслић могла изнијети све проблеме који нас чекају у будућности. Тада се ушло у још већи сукоб између власти општине Теслић и власти Републике Српске. Када је формирана Скупштинска већина од стране СНСД-а у којој сам учествовао, изгласали смо Одлуку о кредитном задужењу за финансирање водовода у Чечавском крају у износу од 2.800.000,00 КМ. То је усвојено 2019. године, али до данас није ништа урађено. У то вријеме су та средства била значајна и могло се много ствари урадити, али ништа није урађено. Само се бавимо новим кредитним задужењима и кадровским питањима“. (...)
Предсједник СО је дао на гласање Приједлог Одлуке о измјени Одлуке о кредитном задужењу општине Теслић за финансирање капиталних пројеката, која је усвојена са:

Гласање: 17 „ЗА“, 7 „ПРОТИВ“, 0 „УЗДРЖАНИ.
Ад. 6.
Приједлог Закључка којим СО Теслић сматра неприхватљивом било коју одлуку Високог представника којом успоставља уставно-правни поредак по било којем питању, а које се тиче односа у Републици Српској и Босни и Херцеговини;
Како није било потребно уводно излагање, предсједник је отворио расправу поводом ове тачке дневног реда.

Синиша Гаврић – Рекао је да је клуб одборника СНСД-а био јасан поводом овог приједлога, када су приликом дискусије о допуни дневног реда предложили закључак којим  Скупштина општине Теслић осуђује одлуку њемачког дипломате Кристијана Шмита (Christian Schmidt) да суспендује Закон о непокретностима имовине Републике Српске. „Ми не можемо прихватити закључак у којем стоји за Кристијана Шмита Високи представник“.
Марко Тривуновић – Сматра да је приједлог закључка од стране клуба одборника СДС-а сраман и он се противи њиховим предложеним закључком. Мишљења је да они као Скупштина могу исказати своје незадовољство и његов став јесте да Кристиан Шмит не може бити Високи представник. (...)

Предраг Девић – Како је раније и наведено, нагласио је да клуб одборника СНСД-а не може прихватити закључак у којем је наведено за Кристијана Шмита да је Високи представник, а сложили би се када би испред писаног момента гдје стоји Високи представник навели 'нелегитимни', јер није изабран у складу са Анексом Х Дејтонског мировног споразума.

Веселин Савковић – Мишљења је да је бесмислено расправљати о овом приједлогу закључка и да се они требају бавити много битнијим стварима, те је констатовао да је срамно то што нико није учествовао о дискусији када је на дневном реду била Демографска статистика општине Теслић за период од 2017. до 2021. године.
Учешће у расправи у виду реплика су узели одборници: Марко Тривуновић, Предраг Девић и Милан Касаповић.
Учешће у расправи у виду кривог навода су узели одборници: Марко Тривуновић и Синиша Гаврић.
Учешће у расправи поводом приједлога закључка су учествовали: Ђорђе Гајић, Стојан Смиљанић и Радислав Ђурић.
Ново Шкребић – Предлаже да се направи пауза од десет минута у циљу да се приближе ставови и сматра да је било боље да се овај приједлог закључка није ни уврстио у дневни ред.

Предсједник СО је дао паузу од 10 минута. (12:41)

С обзиром на то да је предлагач предметног закључка остао при закључку какав је и уврштен као допуна дневног реда, предсједник СО је дао Приједлог Закључка којим СО Теслић сматра неприхватљивом било коју одлуку Високог представника којом успоставља уставно-правни поредак по било којем питању, а које се тиче односа у Републици Српској и Босни и Херцеговини на гласање, Закључак није усвојен:
Гласање: 14 „ЗА“, 0 „ПРОТИВ“, 0 „УЗДРЖАНИ“, а остали одборници се нису изјаснили.

Ад. 7.
Kaдровска питања:

а) Приједлог Рјешења о разрјешењу чланова Општинске изборне комисије Теслић;
С обзиром на то да није било учесника у дискусији, предсједник СО је дао на гласање Приједлог Рјешења о разрјешењу чланова Општинске изборне комисије Теслић, Рјешење је усвојено са:

Гласање: 17 „ЗА“, 8 „ПРОТИВ“, 0 „УЗДРЖАНИ“.
б) Приједлог Рјешења о именовању чланова Општинске изборне комисије Теслић;

Како није било потребно уводно излагање, предсједник СО је отворио расправу поводом Приједлога Рјешења о именовању чланова Општинске изборне комисије Теслић.
Синиша Гаврић – Истакао је да је против тога да чланове Општинске изборне комисије Теслић бира предсједник политичке партије и на основу тога може сумњати како ће и колико ће та комисија бити пристрасна. Мишљења је да ниједан предсједник политичке партије не може бити члан комисије која ће предлагати СО Теслић чланове Општинске изборне комисије, прегледати приспјелу документацију и да исту предлаже и рангира кандидате. Клуб одборника СНСД-а неће подржати овај приједлог рјешења.
Милан Касаповић – „С обзиром на то да сам директно прозван и да сам учествовао у раду и да сам именован од стране СО Теслић да будем члан комисије која ће провести процедуру и уколико би било каквих замјерки, одређене сугестије су могле бити изнешене на претходној сједници када је то рјешење усвојено. С друге стране, нисте могли наћи било какво законско ограничење да предсједник неке политичке партије бира било којег члана било које комисије и да спроводи поступак који се овдје наводи“. Констатовао је да су конкурсну процедуру провели у складу са законом, а уколико неко има било какве сумње, имају надлежни органи којима могу да се жале.

Радислав Ђурић – Слаже се с тиме да није у реду да предсједник политичке странке буде у комисији која бира чланове ОИК-а Теслић.

Учешће у дискусији поводом ове тачке дневног реда је узео одборник Марко Тривуновић.
Предсједник СО је дао на гласање Приједлог Рјешења о именовању чланова Општинске изборне комисије Теслић, Рјешење је усвојено са:

Гласање: 17 „ЗА“, 8 „ПРОТИВ“, 0 „УЗДРЖАНИ“.
Ад. 8.
Одборничка питања;
Ђорђе Гајић - „На једној од претходних сједница СО Теслић је усвојен Програм изградње инфраструктуре за 2022. годину и у истом је планирано да се ради изградња пјешачке стазе „на трећем километру“, односно на Горњем Ружевићу и Доњем Ранковићу. Занима ме у којој је то фази, када ће доћи до расписивања тендера и уговарања радова“?

Маринко Ђукић - „Трећи пут постављам питање везано за потрошњу струје за уличну расвјету по мјесним заједницама на подручју општине Теслић. Сада конкретно тражим гдје је и колико је струје потрошила улична расвјета по мјесним заједницама за период од 01.01.2022. до 31.03.2022. године“?
Ад. 9.
Разно – Није ништа било предвиђено.
Како је у потпуности исцрпљен дневни ред за ХIV редовну сједницу, Предсједник СО је исту закључио у 13:10 часова.

НАПОМЕНА: Саставни дио овог извода из записника је тонски снимак са ХIV редовне сједнице Скупштине општине Теслић, одржане 15.4.2022. године.

  СЕКРЕТАР СО                                                                                                        ПРЕДСЈЕДНИК СО

Сања Ђурђевић                                                                                                        Саво Касаповић

